আই লিগ থেকে স্পোর্টিং ক্লুব দ্য গোয়ার নাম প্রত্যাহারের সিদ্ধান্তকে সমর্থন করলেন ইস্টবেঙ্গল ও মোহনবাগানের কর্তারা! তাঁরা ক্ষোভ উগরে দিলেন সর্বভারতীয় ফুটবল ফেডারেশনের কর্তাদের বিরুদ্ধে।
মঙ্গলবারই আই লিগে না খেলার সিদ্ধান্ত ঘোষণা করেছিল গোয়ার ক্লাবটি। চব্বিশ ঘণ্টার মধ্যেই তাদের সিদ্ধান্তকে স্বাগত জানিয়ে ইস্টবেঙ্গল সচিব কল্যাণ মজুমদারের তোপ, ‘‘আই লিগের কোনও গুরুত্বই তো আর থাকছে না। দশের বদলে শেষ পর্যন্ত যদি সাত দলের আই লিগ হয় তাহলে,  তো দল গড়ার কোনও যৌক্তিকতাই নেই। স্পোর্টিং সঠিক সিদ্ধান্তই নিয়েছে।’’ সঙ্গে যোগ করেছেন, ‘‘ভারতীয় ফুটবলে সালগাওকর, স্পোর্টিং, ডেম্পোর মতো ক্লাবগুলোর অবদান উপেক্ষা করার কোনও অধিকার নেই ফেডারেশনের। যেভাবে ফুটবলটা চলছে তাতে আই লিগটাই হয়তো আর থাকবে না।’’
মাঠের ভিতরে এবং বাইরে দুই প্রধানের কর্তাদের মধ্যে যতই প্রতিদ্বন্দ্বিতা থাক, আই লিগ-নিয়ে তাঁরা একজোট। মোহনবাগান সচিব অঞ্জন মিত্রও বললেন, ‘‘এআইএফএফ-এর কর্তারা আদৌ ফুটবলের উন্নতি চান না। এই কারণেই ক্লাবগুলো দল তুলে নিচ্ছে। আমি তো মনে করি স্পোর্টিংকে বাধ্য করা হল নাম প্রত্যাহার করতে।’’ সবুজ-মেরুন সচিবের আশঙ্কা, ফেডারেশনের ব্যর্থতায় আই লিগের পাশাপাশি আইএসএলও কয়েক বছরের মধ্যেই বন্ধ হয়ে যাবে। তিনি বললেন, ‘‘দু’টো লিগকে মিশিয়ে দেওয়ার যে উদ্যোগ নিয়েছেন ফেডারেশনের কর্তারা, তাতে ফুটবলের কোনও উন্নতি হবে না। উল্টে দু’টো টুর্নামেন্টই হয়তো বন্ধ হয়ে যাবে ভবিষ্যতে।’’
তবে স্পোর্টিংয়ের পথ অনুসরণ করে আই লিগ থেকে নাম প্রত্যাহার করার মতো কড়া সিদ্ধান্ত এখনই নিতে চান না তাঁরা। দুই প্রধানের সচিবই বললেন, ‘‘আমাদের লক্ষাধিক সমর্থক আছেন। তাই এই ধরনের সিদ্ধান্ত নেওয়া কঠিন।’’
এদিকে, বলবন্ত সিংহকে খেলার প্রস্তাব দিল ইস্টবেঙ্গল। গত মরসুমে মোহনবাগানে ছিলেন তিনি। কিন্তু চোটের জন্য অধিকাংশ ম্যাচই খেলতে পারেননি তিনি। এই পরিস্থিতিতে বলবন্ত নিজেও লাল-হলুদে খেলতে আগ্রহী।